ህወሐት የደርግ ሥርዓት በማስወገድ ረገድ ትልቅ ሚና ተጫውቷል – አቶ በረከት
 ህዝባዊ ወያነ ሐርነት ትግራይ (ህወሐት) በኢትዮጵያ ትልቅ የአፈና ተቋም የነበረውን የደርግ ሥርዓት በማስወገድ ረገድ ትልቅ ሚና መጫወቱን የጠቅላይ ሚንስትሩ የፖሊሲና ጥናት ምርምር አማካሪ ሚኒስትር ገለጹ።ህወሐት የተመሰረተበትን 40ኛ ዓመት አስመልክቶ በደደቢት በረሃ በተካሄደ የፓናል ውይይት ላይ አማካሪ ሚኒስትሩ አቶ በረከት ስምዖን እንዳሉት ህወሐት በኢትዮጵያ ህዝቦች የለውጥ ፍላጎት ጥያቄዎች ትግል ውስጥ ትልቁን ድርሻ ይይዛል።እነዚህን ውስብስብና ብዙ ጥያቄዎች ለመመለስ ብዙ ትውልድ የህይወት መስዋዕትነት ከፍሏል ያሉት አቶ በረከት ትግሉም ውጤታማ እንዲሆን ህወሐት/ኢህአዴግ ከፍተኛ ሚና ተጫውተዋል ብለዋል።መስዋዕትነቱ የተከፈለው በአገሪቱ የዴሞክራሲ፣ የልማት ፣ የብሔሮች ፣ ብሔረሶቦችና ህዝቦችን የማንነት፣ የቋንቋ፣ ባህልና ራስን በራስ የማስተዳደር መሰረታዊ ጥያቄዎች ለመመለስና ለውጥ ለማምጣት እንደሆነ ተናግረዋል።ህወሐት ከመጀመርያውም ጥርት ያለ የትግል መስመር አንግቦ ትግል በመጀመሩ በአፍሪካ ተወዳደሪ ያልነበረውንና ከ500 ሺህ በላይ ወታድር የነበረውን ግዙፉን የደርግ ሥርዓት ለመገርሰስ ተችሏል ብለዋል።ህወሐት ጥርት ያለ አታጋይ መስመር ይዞና የትግራይን ህዝብ ከጎኑ አሰልፎ በጠንካራ ቁርጠኝነትና ዲስፒሊን ለ17 ዓመት ባደረገው ተጋድሎ የደርግን የአፈና ስርዓት ማሶገድ ተችሏል ብለዋል።የደርግ ሥርዓትን በትግል ማስወገድ ባይቻል ኖሮ ኢትዮጵያ ለዛሬው የዴሞክራሲያዊ ሥርዓት አትበቃም ነበረ ያሉት አቶ በረከት ይህ ተጋድሎ በታሪክ ውስጥ ትልቅ ቦታና ክብር ይገበዋል ሲሉ ተናግረዋል።በአገሪቱ ልማትን ለማምጣትና ዴሞክራሲን ለመገንበት እንዲሁም ድህነትን ለማሶገድ አዲሱ ትውልድ ትግሉን አጠናክሮ መቀጠል እንዳለበት አቶ በረከት ተናግረዋል።